ढोरपाटनमा पुलिसलाई सफलता
विभागीय टोली नेपाल पुलिस क्लबले १३ औं रेडबुल ढोरपाटन यूएम महिला डबल लिग भलिबलमा शनिबार दोहोरो जित पहिलो लेग अन्त्य गरेको छ । 
काठमाडौँ — विभागीय टोली नेपाल पुलिस क्लबले १३ औं रेडबुल ढोरपाटन यूएम महिला डबल लिग भलिबलमा शनिबार दोहोरो जित पहिलो लेग अन्त्य गरेको छ । पुलिस क्लबले विभागीय प्रतिद्वन्द्वी त्रिभुवन आर्मी क्लबलाई प्रतिस्पर्धात्मक खेलमा २५–१३, २५–२३, २५–२० ले हरायो भने अर्को खेलमा दाङको श्रीगाउँ खेलकुद विकासमाथि २५–७, २५–११, २५–११ नतिजा निकाल्यो । आर्मीविरुद्धको तीनै सेटमा पछि परेको स्थिति दोस्रो चरणलाई छनोट पुलिसले ११ खेलबाट २७ अंक बटुलेको छ ।पोखराको टप्स उच्चमाविले लगातार तेस्रो हार बेहोरेको छ । शनिबार टप्स नेपाल एपीएफ क्लबसँग २५–१८, २५–१३, २५–१४ को सोझो सेटमा पराजित भयो । टप्स यसअघि पुलिस र शिवम् न्यु डायमन्डसँग हारेको थियो । एपीएफले शीर्षस्थानको न्यु डायमन्डलाई पछयाइरहेको छ । एपीएफ ९ खेलबाट २७ अंकसहित दोस्रो स्थानमा यथावत् छ । एपीएफले पहिलो लेगमा दुई खेल खेल्न बाँकी छ । नयाँ बसपार्कस्थित कोर्टमा शनिबारै शिवम् न्यु डायमन्डले पूर्वाञ्चललाई २५–५, २५–५, २५–३ ले सजिलै हराएको थियो । डायमन्ड १० खेलबाट ३० अंक जोडेर शीर्षस्थानमा छ । डायमन्डले एपीएफसँग खेल्न बाँकी छ । यो खेल सोमबार हुनेछ । श्रीगाउँले पुलिससँग पराजित हुनुअघि मेघौली स्पोर्ट्स क्लब चितवनलाई २५–२२, २५–१५, २५–१४ को सेटमा हराएको थियो । मेघौलीले पनि थ्रीस्टार एकेडेमीमाथि २५–६, २५–८, २५–१ को सहज जित निकालेको थियो । पहिलो लेगमा अब १२ खेल हुन बाँकी छ ।१२ टोली सहभागी प्रतियोगिताका शीर्ष सात टोली दोस्रो चरणलाई छनोट हुनेछ । माघ १६ बाट दोस्रो लेग चार दिन चल्नेछ ।